Jazyk: slovenský jazyk
Rok vydania: 2014
Vydavateľstvo: Ikar
Anotácia:
Alice sa prebrala na dlážke v posilňovni s veľkou hrčou na hlave. Myslí si, že má dvadsaťdeväť rokov a čaká prvé dieťa so svojím úžasným manželom Nickom. Napočudovanie sa dozvie, že pri páde sa z jej pamäti vymazalo desať rokov života a že v skutočnosti je nervózna tridsaťdeväťročná žena, ktorá najradšej trávi čas náročným posilňovaním a na poradách školských výborov so ženami, aké kedysi neznášala, Ako je možné, že sa jej život tak radikálne zmenil? Prečo ju manžel zrazu nenávidí? A čo také hrozné urobila, že sa s ňou jej milovaná sestra takmer nerozpráva? Najviac ju však znepokojuje, že si absolútne nespomína na svoje tri deti. Alice zrazu vidí inými očami, no nespoznáva sa. Tá nová žena sa jej vôbec nepáči. Nájde spôsob, ako byť znovu tým človekom, akým bývala kedysi?
"Strata pamäti môže byť hotovým vykúpením."
Kniha, ktorú som si kúpila už pred mesiacom, keď som dostala peniaze na Vianoce a ja som ich investovala do kníh. Táto kniha je úplne iný žáner, aký čítavam. Strašne ma to prekvapilo, keď som ju predsa dala do košíka a kuriér mi ju doviezol v balíku. Som skôr na príbehy o mladých hrdinoch, ale tento obsah ma strašne zaujal a ja som sa chcela dozvedieť, ako sa to všetko skončí.
Príbeh je o žene menom Alice, ktorej príbeh začneme čítať v momente, keď spadne v posilovni a udrie si pritom hlavu. V bezvedomí si spomína na pár vecí a vôbec sa jej nechce prebrať. Keď ale otvorí oči, pred sebou vidí kopu ľudí, ktorí sa boja o jej zdravie. Ona však nechápe, ako je možné, že sa ocitla v posilovni a na sebe má veci na cvičenie. Keď sa jej pýtajú na rôzne otázky a ona odpovie, že má dvadsaťdeväť rokov, všetci sa znepokojujú. V nemocnici sa dozvie, že stratila pamäť a desať rokov spomienok je fuč. Nechápe tomu. Jej manžel sa jej neozýva, jej sestra ako keby jej niečo tajila a dozvie sa, že má tri deti. Jej život sa zmení a musí získať naspäť spomienky, ktoré stratila. Čo sa za tých desať rokov stalo? Prečo sa zmenila na ženu, ktorú nespoznáva? Prečo sa s manželom vlastne rozišli?
Ako som už napísala, siahla som po knihe mimo môj knižný radar. Kniha je písaná vo forme tretej osoby, ktorú moc nemám rada. Dáko som si túto formu neobľúbila a výnimkou nebola ani táto kniha. Viac by sa mi páčilo, keby celý príbeh rozprávala Alice. Čo sa týka deja, bola som prekvapená. Ten sa mi skutočne páčil. Strata pamäti je pocit, ktorý asi nikto z nás nechce zažiť a Alice mi bolo skutočne ľúto. Je zlé stratiť pamäť len z pár dní, nie to ešte na desať rokov. Chválim autorku, nad dejom, ktorý som ešte nečítala a teda nie je odkukaní. Kniha je dosť hrubá a trošku ma to štvalo. Príbeh by sa kľudne mohol skrátiť na polovičku. Áno...tým myslím, že autorka ma nedostala tým, že na niektorých stránkach bol písaní denník Alicinej sestry a keď pomyslím na príspevky, ktoré matka Alice písala na dáky blog, idem chytať infarkt. Nehovorím, že som ich nečítala, ale....priznám sa, že som čítala každý štvrtý riadok.
Myslím, že sa presuniem na postavy, ktoré nemajú toľko mínusov, ako celkovo celá kniha.
Alice bola hlavná hrdinka, ktorú som si musela obľubovať trochu viac kapitol, ale nakoniec sa mi to podarilo. Jej príbeh bol fakt zaujímavý a páčilo sa mi, ako si postupne spomínala na rôzne udalosti, alebo ľudí. "Stará Alice", ktorá bola vždy perfektná, chcela sa rozviesť s Nickom sa mi vôbec nepáčila a bola som rada, keď jej "nová Alice" dala riadnu facku a nepustila ju do nového ja. Jej konečné rozhodnutie, sa mi páčilo.
Teraz sa možno prekvapíte, ale moja najobľúbenejšia postava celej knihy je Nick. Áno...zo začiatku to bol totálny somár, ale ktorý hrdina nie je? Postupom času sa začali odhaľovať tajomstvá minulosti a ja som ho mala stále radšej.
Čo sa týka vedľajších postáv, obľúbila som si jedine tak deti Alice a Nicka. Ich pasáže knihy som mala stále rada.
Takže...ako zhodnotiť celú knihu? Možno na iných stránkach (ktoré majú staršie bloggerky) nájdete na túto knihu priaznivé recenzie, pretože toto je skutočne kniha pre dospelé ženy. Skutočne je mimo môj radar, ale dej sa mi strašne páčil, aj keď mal kopu mínusov. Takže....mladšie baby radšej NIE, staršie baby určite ÁNO.
Moje hodnotenie: